b'\n_START_ARTICLE_\nEndosytoosi\n_START_SECTION_\nLastin purkaminen endosytoosin j\xc3\xa4lkeen\n_START_PARAGRAPH_\nTarkastellaan aikaisen endosomin (kts. endosytoosin mekanismi yll\xc3\xa4) k\xc3\xa4sittely\xc3\xa4 k\xc3\xa4ytt\xc3\xa4en kolesterolia esimerkkin\xc3\xa4._NEWLINE_Solun ulkopuolinen kolesteroli on liukenematon veteen ja el\xc3\xa4imiss\xc3\xa4 se kuljetetaan solusta soluun vesiliukoisessa LDL-muodossa (LDL tulee englannin kielen termist\xc3\xa4 low density lipoprotein). T\xc3\xa4m\xc3\xa4 rakentuu esterisidoksin rasvahappoihin liittyneist\xc3\xa4 kolesterolimolekyyleist\xc3\xa4 koostuvasta ytimest\xc3\xa4, jota ymp\xc3\xa4r\xc3\xb6i yksinkertainen fosfolipidikalvo, joka sis\xc3\xa4lt\xc3\xa4\xc3\xa4 ester\xc3\xb6itym\xc3\xa4t\xc3\xb6nt\xc3\xa4 kolesterolia. Kalvossa on spesifisi\xc3\xa4 proteiineja, jotka mahdollistavat LDL-rakkuloiden havaitsemisen LDL-reseptorilla. LDL-reseptori on solukalvolla oleva glykoproteiini, joka l\xc3\xa4p\xc3\xa4isee kalvon vain kerran._NEWLINE_Aikainen endosomi yhdistyy erikoistuneen rakenteen kanssa, josta k\xc3\xa4ytet\xc3\xa4\xc3\xa4n nimityst\xc3\xa4 my\xc3\xb6h\xc3\xa4inen endosomi (vaihoehtoisia nimityksi\xc3\xa4 ovat my\xc3\xb6s mm. CURL, joka tulee englannin kielen termist\xc3\xa4 Compartment of Uncoupling of Receptor and Ligand). My\xc3\xb6h\xc3\xa4isen endosomin luumen eli sisus on alhaisemmassa 5,5:n pH:ssa, mik\xc3\xa4 aiheuttaa LDL:n irtoamisen reseptoristaan. Reseptorit pakkautuvat my\xc3\xb6h\xc3\xa4isen endosomin putkimaisiin laajennuksiin, jotka lopulta irtoavat kuljettaen reseptorit takaisin solukalvolle. Uudet rakkulat kuljettavat LDL:n sis\xc3\xa4ll\xc3\xa4\xc3\xa4n lysosomiiin, jossa hajottavat entsyymit irrottavat rasvahapot kolesterolista.'